

REPUBLIKA HRVATSKA

OSJEČKO-BARANJSKA ŽUPANIJA

GRAD BELIŠĆE

UPRAVNI ODJEL ZA FINANCIJE I PRORAČUN

Klasa: 013-02/23-01/03

Urbroj: 2158-3-4/1-23-3

Belišće, 12. listopada 2023. godine

|  |  |
| --- | --- |
| **PREDMET:** | 1. Poziv za sudjelovanje u savjetovanju s javnošću na prijedlog Odluke o gradskim porezima,
2. Poziv za sudjelovanje u savjetovanju s javnošću na prijedlog Odluke o visini poreznih stopa godišnjeg poreza na dohodak na području grada Belišća
 |

Na temelju odredbi članka 11. Zakona o pravu na pristup informacijama ("Narodne novine" broj 25/13, 85/15 i 69/22) Upravni odjel za financije i proračun objavljuje Savjetovanje s javnošću na prijedlog Odluke o gradskim porezima i prijedlog Odluke o visini poreznih stopa godišnjeg poreza na dohodak na području grada Belišća, a provoditi će ga radna skupina u sastavu:

1. Božica Lalić, univ.spec.oec. – pročelnica Upravnog odjela za financije i proračun
2. Sanja Takač, univ.spec.admin.publ. – tajnik Grada
3. Domagoj Varžić, dipl.oec., pročelnik Ureda gradonačelnika

Savjetovanje sa zainteresiranom javnošću provest će se u trajanju **od 13. listopada do 13. studenoga 2023. godine**

**PRAVNA OSNOVA**

* Članak 20. Zakona o lokalnim porezima („Narodne novine“ broj 115/16, 101/17, 114/22 i 114/23)
* Članak 19.a Zakona o porezu na dohodak (''Narodne novine'' 115/16, 106/18, 121/19, 32/20, 138/20, 151/22, 114/23)
* Članak 38. stavak 1. točka 21. Statuta Grada Belišća („Službeni glasnik grada Belišća“ broj 5/09, 3/13, 11/14, 7/15, 1/16, 3/16, 1/18, 1/20, 1/21 i 13/22)
1. **TEMELJNA PITANJA I OCJENA STANJA**

Zakonom o izmjenama i dopuni Zakona o lokalnim porezima ukinut je prirez porezu na dohodak, dok je Zakonom o izmjenama i dopunama Zakona o porezu na dohodak omogućeno jedinicama lokalne samouprave da svojim odlukama samostalno upravljaju visinom stopa godišnjeg poreza na dohodak, kako bi, bez obzira na ukidanje prireza porezu na dohodak, zadržale visinu potrebnih prihoda za ostvarivanje svojih zadaća i nadležnosti, s primjenom od iduće godine.

Budući da je navedenim zakonskim izmjenama, pored ostalog, ukinut prirez porezu na dohodak, sukladno odredbama članka 11. stavaka 1. i 2. Zakona o izmjenama i dopuni Zakona o lokalnim porezima, Grad Belišće je, kao jedinica lokalne samouprave, dužan do 15. prosinca 2023. godine važeću Odluku o gradskim porezima, na odgovarajući način uskladiti s navedenim zakonskim izmjenama, odnosno iz iste brisati dosadašnje odredbe o prirezu porezu na dohodak, s početkom važenja od 1. siječnja 2024. godine. Ovo usklađenje moguće je provesti izmjenom važeće Odluke ili donošenjem nove odluke, pri čemu dosadašnja odnosno još uvijek važeća Odluka o gradskim porezima ostaje na snazi do 31. prosinca 2023. godine.

Slijedom navedenog, s obzirom da je važeća Odluka o gradskim porezima, koja je donesena 30.6.2017. godine, do sada imala već dvije izmjene i to 2020. i 2022. godine, cijenimo da je, iz praktičnih razloga, osnovano umjesto nove (treće) izmjene odluke donijeti potpuno novu odluku o gradskim porezima. Novom cjelovitom odlukom obuhvatile bi se sve relevantne izmjene i dopune propisa, a ista bi, sukladno propisima, stupila na snagu s 1. siječnja 2024. godine, čime bi ujedno prestala važiti dosadašnja Odluka o gradskim porezima.

1. **ZAKLJUČNO**

U vezi s naprijed navedenim, pozivamo Vas da svoj doprinos javnom savjetovanju, u obliku prijedloga, komentara i primjedbi, dostavite putem obrasca, elektroničkom poštom: grad@belisce.hr ili bozica.lalic@belisce.hr, na obrascu u privitku.

Prijedlozi, komentari i primjedbe moraju sadržavati adresu podnositelja i biti čitko i razumljivo napisani, uz jasno navođenje dijela:

1. prijedloga Odluke o gradskim porezima,
2. prijedloga Odluke o visini poreznih stopa godišnjeg poreza na dohodak na području grada Belišća

Po završetku savjetovanja svi prijedlozi pristigli u propisanom razdoblju, biti će pregledani i razmotreni te će se o istom sastaviti Izvješće koje će biti javno objavljeno na web stranici Grada Belišća www.belisce.hr.

Anonimni, uvredljivi ili irelevantni komentari neće se objaviti.

Na temelju pristiglih prijedloga sudionika savjetovanja formulirat će se konačni tekst Odluke o gradskim porezima i Odluke o visini poreznih stopa godišnjeg poreza na dohodak na području grada Belišća, a koje će razmatrati i usvajati Gradsko vijeće Grada Belišća kao nadležno predstavničko tijelo.

 Pročelnica:

 Božica Lalić, univ.spec.oec.